Arnoldus Pannevis – Roekeloos
Gepubliseer deurRoekeloos	 14/10/2012 18/10/2012 Los kommentaar op Arnoldus Pannevis
Dr. Arnoldus Pannevis is op 16 Februarie 1838 in Ouderkerk in Nederland gebore. Die jong Pannevis het medies studeer en sy eerste werk was as skeepsdokter in die Nederlandse Vloot. Hy het egter twee jaar later 'n (eervolle) ontslag uit sy pos ontvang weens sy 'sziels-toestand'. G.R. von Wielligh het later oor verskeie voorvalle geskryf wat Pannevis uitbeeld as 'n baie senuweeagtige individu; selfs onstabiel. Sommige van sy mede Genootskappers het hom ook as ietwat fanaties beskou.
Pannevis het besluit om eerder in die klassieke lettere te gaan studeer. 'n Besluit wat sou vrugte afwerp, want hy is as kenner van Grieks en Latyn beskou.
In 1866 verhuis Pannevis na Suid-Afrika en aanvaar 'n pos as onderwyser by Paarl Gimnasium. Sy besluit om na Suid-Afrika te kom spruit uit sy gevoel oor die onderdrukking van Hollandse nasionalisme in die Vrystaat tussen 1848 en 1854. Sy lewe lank kon Pannevis nooit langs dieselfde vuur sit as Afrikaners wat nie hul Hollandse afkoms wou erken nie.
In Suid-Afrika is hy oortuig is van die bestaansreg van Afrikaans. Hy het sy opinies hieroor begin uitspreek in sy klasse en privaat gesprekke. Hy het hom veral beywer vir die vertaling van die Bybel in Afrikaans. Sy briewe aan koerante het indirek gelei tot die stigting van die Genootskap van Regte Afrikaners.
Pannevis se persoonlike geskrifte was selde in Afrikaans, dit was meesal in Nederlands. Hy het enkele godsdienstige verse in Afrikaans geskryf, 'n paar gedigte saam met C.P. Hoogenhout en hy het 'n paar gedigte van La Fontaine uit Frans vertaal. Sy bekendste gedig was "Groothyd".
Arnoldus Pannevis is op 14 Augustus 1884 in die Paarl oorlede. Hy word deur baie onthou as die vader van Afrikaans.
Uittreksel uit "Rasende Afgodery (van Engels)" wat Pannevis in 1876 geskryf is:
Ons leef in die da'e van taalraserny,
Ver Engels moet all' ander tale mar trekke,
Hul seg, hulle taal moet die wêreld o'er dekke
Een vreemdling is hy in syn erfei'endomme.
Conradie, E. 1949. Hollandse skrywers uit Suid-Afrika Deel 2 (1875-1905). Pretoria/Kaapstad:J.H. de Bussy/H.A.U.M.
Gepubliseer deurRoekeloos 14/10/2012 18/10/2012 Gepubliseer inGedigteSleutelwoorde: Afrikaans, Arnoldus Pannevis, CP Hoogenhout, Genootskap van Regte Afrikaners, GR von Wielligh, La Fontaine, Ouderkerk, Paarl, Paarl Gimnasium